《题梅花卷为顾御史赋》
明代·王汝玉

我家家在吴山住，路入梅花最深处。天空岁晚雪纷飞，绕屋寒香千万树。

花时日日醉花边，酒醒长吟花下眠。听到翠禽啼欲断，任教明月照青天。

自从游宦京华久，梦绕花前与花后。故山花发想依然，何逊才华已非旧。

霜台御史绣衣人，藏得横斜水面真。一幅齐纨裁皎雪，笔端浑是玉精神。

萧斋冻雨檐花落，纸帐夜寒灯影薄。恍然相对似还家，春信依稀生绿萼。

绿萼春生日渐多，故山归计尚蹉跎。玉堂日赐宫壸酒，其耐梅花似雪何。

何当便赴看花约，莫待江天吹晓角。诗成却向画中题，酒熟空思花下酌。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。